Euroopan parlamentin

päätöslauselma,

joka sisältää huomautukset, jotka liitetään päätökseen vastuuvapaudesta Euroopan unionin yleisen talousarvion toteuttamisesta varainhoitovuonna 2001 - Pääluokka VII - Alueiden komitea

EUROOPAN PARLAMENTTI, joka

ottaa huomioon varainhoitovuoden 2001 tulostilin ja taseen (SEC(2002) 405 - C5-0247/2002),

ottaa huomioon tilintarkastustuomioistuimen vuosikertomuksen varainhoitovuodelta 2001 ja toimielinten vastaukset (C5-0538/2002)(1),

ottaa huomioon tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta, jonka tilintarkastustuomioistuin on antanut EY:n perustamissopimuksen 248 artiklan mukaisesti (C5-0538/2002),

ottaa huomioon neuvoston 7. maaliskuuta 2003 antaman suosituksen (C5-0087/2003),

ottaa huomioon EY:n perustamissopimuksen 272 artiklan 10 kohdan ja 275 artiklan,

ottaa huomioon 21. joulukuuta 1977 annetun varainhoitoasetuksen(2) 22 artiklan 2 ja 3 kohdan ja 25. kesäkuuta 2002 annetun varainhoitoasetuksen(3) 50 artiklan,

ottaa huomioon alueiden komitean varainhoidon valvojan kyseisen toimielimen pääsihteerille osoittamassa, 25. syyskuuta 2001 päivätyssä muistiossa esitetyt huomiot,

ottaa huomioon alueiden komitean hallinto-osaston johtajan talousarvion valvontavaliokunnan puheenjohtajalle 27. helmikuuta 2003 osoittaman kirjeen,

ottaa huomioon tilintarkastustuomioistuimen kirjeen, jonka alueiden komitea sai 11. heinäkuuta 2003 ja jossa vastattiin alueiden komiteaan pyyntöön vuoden 2001 tilien tarkastamisesta, sekä OLAFin 28. heinäkuuta 2003 antaman välikertomuksen,

ottaa huomioon työjärjestyksen 93 a artiklan ja liitteen V,

ottaa huomioon 8. huhtikuuta 2003 antamansa päätöksen ja päätöslauselman vastuuvapauden lykkäämisestä(4),

ottaa huomioon talousarvion valvontavaliokunnan mietinnön (A5-0486/2003),

1. palauttaa mieliin, että päätöksellään 8. huhtikuuta 2003 se lykkäsi vastuuvapauden myöntämistä alueiden komitean vuoden 2001 tileistä seuraavin perustein:

- varainhoidon valvojan ja hallinto-osaston johtajan vastuuvapausmenettelyn yhteydessä antamien, talousarvion valvontavaliokunnan kokouksessa 19. maaliskuuta 2003 vahvistettujen asiakirjojen välillä on ristiriitaisuuksia ja tulkintaeroja

- varainhoidon valvoja on jo esittänyt erityisen pyynnön saada ulkopuolista apua varainhoidossa olevien ongelmien ratkaisemiseksi

- varainhoidon valvoja on huolissaan ulkopuolisiin kokouksiin osallistumisesta myönnetyistä korvauksista, matkakulujen korvauksista ja päivärahoista;

2. toistaa, että edellä mainitussa 8. huhtikuuta 2003 antamassaan päätöslauselmassa se kehotti alueiden komiteaa valtuuttamaan välittömästi ulkopuolisen, tunnustetun elimen - mielellään Euroopan tilintarkastustuomioistuimen - yksityiskohtaiseen, kattavaan ja riippumattomaan tilien tarkastukseen alueiden komitean yleiseen talousarvion toteutukseen sekä taloushallinnon ja hallinnon toteutukseen nähden; katsoo, että tilintarkastuksessa olisi tutkittava mm. edellä mainittuja kysymyksiä ja osoitettava toimielimen varojen moitteeton hallinta ja se olisi toimitettava vastuuvapausviranomaiselle mahdollisimman pian, jotta lopullista vuoden 2001 vastuuvapautta koskevaa päätöstä voitaisiin tarkastella;

3. panee merkille, että vastauksena edellä mainittuun päätöslauselmaan ja alueiden komitean pyynnöstä tilintarkastustuomioistuin otti tehtäväkseen (14. toukokuuta 2003 päivätyn kirjeen mukaisesti) laajentaa meneillään olevan, vuoden 2002 tarkastuslausumaan liittyvän tilintarkastuksen toteuttamista siten, että siihen sisältyy valvontamenettelyjen analyysi ja tilien perustana olevien toimien laillisuuden ja asianmukaisuuden tarkastelu otoksittain ja että erityisesti tutkitaan vuoden 2001 tilien perustana olevien toimien otoksia budjettikohdan 1004 osalta (Matkakulut ja päivärahat kokouksiin osallistuttaessa); muistuttaa, että tilintarkastustuomioistuin sitoutui parlamentin asiasta vastaavan valiokunnan kokouksessa antamaan päätelmänsä tiedoksi hyvissä ajoin, jotta valiokunta voisi laatia ja antaa toisen mietinnön parlamentille syksyllä 2003;

4. panee merkille tilintarkastustuomioistuimen presidentin allekirjoittaman kirjeen yhteydessä lähetetyt päätelmät(5), joissa todetaan, että on pantu merkille, että valvonta tiukentui vuonna 2002 varainhoidon valvojan syyskuussa 2001 antaman kertomuksen ja tammikuussa 2002 tapahtuneen uuden ennakoidenhoitajan nimittämisen jälkeen; tilintarkastustuomioistuimen tutkinta ja alueiden komitean vuoden 2001 tilien tarkastelu eivät tuo esiin huomattavia talousarvio- tai varainhoitomääräysten rikkomisia alueiden komitean menojen yhteydessä vuonna 2001; päätelmät vastaavat tilintarkastustuomioistuimen vuosikertomuksessaan varainhoitovuodelta 2001 antamaa tarkastuslausumaa;

5. huomauttaa, että tilintarkastustuomioistuimen päätelmät vaikuttavat olevan ristiriidassa sen omien tutkimustulosten kanssa, jotka sisältyvät alueiden komitealle osoitettuun ja talousarvion valvontavaliokunnalle toimitettuun vuoden 2002 tarkastushavaintoja koskevaan kirjeeseen ja joista käy ilmi, että 30 toimen otoksesta löydettiin 8 virhettä;

6. toteaa, että tilintarkastustuomioistuimen kirje ei ollut "yksityiskohtainen, kattava ja riippumaton tilien tarkastus", jota se oli pyytänyt alueiden komitealta; pahoittelee, että tilintarkastustuomioistuimen toimittamassa tilintarkastuksessa ei havaittu alueiden komitean sopimusten tekomenettelyjen ja tarjouskilpailujen täytäntöönpanossa olevia puutteita, jotka ovat olennaisesti esillä OLAFin kertomuksessa; panee kuitenkin merkille, että kyseiset puutteet on otettu vuosikertomukseen 2002;

7. arvostelee tilintarkastustuomioistuinta, joka petostentorjuntavirastosta poiketen ei löytänyt alueiden komiteasta väärinkäytöksiä; odottaa tilintarkastustuomioistuimen antavan helmikuun 2004 loppuun mennessä lausunnon, jossa se selvittää yksityiskohtaisesti, miten se päätyi tähän poikkeavaan tulokseen;

8. ottaa huomioon seuraavat huomautukset, jotka perustuvat joihinkin OLAFin päätelmistä:

a) hankintamenettelyt

- ei ilmennyt konkreettisia todisteita siitä, että alueiden komitean henkilöstö olisi saavuttanut henkilökohtaista hyötyä tai aiheuttanut tahallista vahinkoa, eikä myöskään, että alueiden komitealle olisi koitunut taloudellisia menetyksiä

- ilmeni kuitenkin järjestelmällistä epäpätevyyttä ja piittaamattomuutta tarjouskilpailujen ja varainhoidon perusmääräyksistä, mukaan luettuna petollisten menettelyjen ja valetarjousten piirteitä

- ilmeni laajalle levinnyttä ammattitaidon puutetta ja improvisointia

- alueiden komitean olisi annettava tulevaisuudessa henkilöstölleen varainhoito- ja tarjouskilpailumenettelyihin liittyvää koulutusta

- alueiden komitean olisi otettava oikeudellinen yksikkönsä mukaan hallintomenettelyihin

- puheenjohtajan olisi harkittava kurinpitomenettelyn käynnistämistä kyseisiä virkamiehiä vastaan;

b) alueiden komitean jäsenille maksetut korvaukset

- useat jäsenet jättivät vääriä tai epätäydellisiä korvaushakemuksia ja/tai tositeasiakirjoja, mikä on vastoin Belgian rikoslain 196 pykälää sekä 31. toukokuuta 1933 tehtyä kuninkaallista päätöstä korvauksia ja tukia koskevista ilmoituksista

- alueiden komitean hallinnon olisi hyväksyttävä läsnäololistoja ja korvauksia koskevat yksityiskohtaiset säännöt

- ilmiantajia (whistleblowers) koskevat alueiden komitean säännöt olisi mukautettava parlamentin, neuvoston ja komission mallin mukaisiksi

- tietyille jäsenille suoritettuja maksuja olisi tarkasteltava uudelleen ja tarvittaessa maksettuja summia olisi perittävä takaisin

- alueiden komitean olisi harkittava kurinpitomenettelyjen käynnistämistä komitean virkamiehiä vastaan, koska nämä eivät tiedottaneet OLAFille tiedossaan olevista seikoista, jotka olivat luonteeltaan yhteisön taloudellisten etujen vastaisia;

c) varainhoidon valvojan rooli

- varainhoidon valvojan asemaa toimielimessä, hankintoja ja sopimuksia käsittelevää neuvoa-antavaa komiteaa ja puheenjohtajan valtaa jättää hyväksymismerkinnän epäämispäätös huomiotta ei otettu asianmukaisesti huomioon

- hallinto pyrki ennen kaikkea lannistamaan huonojen uutisten tuojan, tässä tapauksessa varainhoidon valvojan, tai horjuttamaan hänen asemaansa sen sijaan, että se olisi toteuttanut alueiden komiteaa hyödyttäviä muutoksia;

9. palauttaa mieliin OLAFista annetun Euroopan parlamentin ja neuvoston asetuksen EY N:o 1073/1999(6) 10 artiklan, jossa OLAFin johtaja velvoitetaan nimenomaisesti lähettämään oikeusviranomaisille tiedot seikoista, jotka voivat johtaa rikossyytteisiin; korostaa, että asetuksessa johtajalle ei anneta harkinnanvaraa ja on yksin toimivaltaisten oikeusviranomaisten asia päättää, aloitetaanko rikosoikeudellinen menettely;

10. panee merkille seuraavat alueiden komitean puheenjohtajan 29. lokakuuta 2003 päivättyyn kirjeeseen liitetyt huomautukset:

a) vaikuttaa siltä, että ei ole tarpeen antaa alueiden komitean nykyisten tai aiempien jäsenten tai henkilöstön toimia oikeusviranomaisten tutkittavaksi;

b) jäsenten korvaukset:

- jäsen A:n(7) jäljellä oleva määrä, 9552,12 euroa, peritään takaisin kyseisen jäsenen perillisiltä siinä määrin kuin se on lainsäädännöllisesti ja hallinnollisesti mahdollista

- jäsen B:n vuonna 2000 saama riidanalainen päiväraha, 261,50 euroa, on jo maksettu takaisin alueiden komitealle

- jäsen C:n tapaus on arvioitu yksityiskohtaisesti uudelleen ja arvio osoittaa, että saldo on 1140,23 euroa jäsenen hyväksi

- jäsenten korvauksia koskevia voimassa olevia sääntöjä ja niiden soveltamistapoja arvioidaan uudestaan;

c) tarjouskilpailumenettelyt:

- alueiden komitealle ei todettu aiheutuneen taloudellisia menetyksiä

- alueiden komitea oli päättänyt olla uusimatta kyseisen yrityksen kanssa tehtyä sopimusta tiedotteen painattamisesta;

d) yleinen hallinto:

- alueiden komitea on hyväksynyt uuden henkilöstöpolitiikan huhtikuussa 2003

- kokouksessaan 8. lokakuuta 2003 alueiden komitean työvaliokunta päätti laatia suunnitelman alueiden komitean hallinnon parantamiseksi; työhön osallistuu kolme ryhmää, jotka jättävät työvaliokunnalle uudistusehdotuksen helmikuussa 2004 tehtävää päätöstä varten

- alueiden komitea hyväksyi entisen pääsihteerin, jonka nimityksen ensimmäisen asteen tuomioistuin perui 18. syyskuuta 2003 (asia T-73/01) menettelysääntöjen perusteella, esittämän pyynnön saada palkatonta virkavapaata nykyisestä A2-virastaan alueiden komitean virkamiehenä 1. helmikuuta 2004 lähtien ja päästä varhaiseläkkeelle 1. syyskuuta 2004;

11. panee merkille alueiden komitean puheenjohtajan asiasta vastaavalle valiokunnalle 4. marraskuuta 2003 antaman lausunnon, jossa hän tunnusti, että tuttavien suosiminen oli alueiden komiteassa ollut vuonna 2001 yleinen käytäntö, ja ilmaisi aikomuksensa laatia alueiden komitean työvaliokunnalle kokonaisvaltainen hallintouudistusehdotus helmikuussa 2004; katsoo, että riippumattoman, ulkopuolisen asiantuntijan, esimerkiksi tilintarkastustuomioistuimen entisen jäsenen, olisi aktiivisesti avustettava ehdotuksen laadinnassa, ja pitää virkaa tekevän pääsihteerin asiasta antamaa lupausta myönteisenä; kehottaa alueiden komiteaa lähettämään ehdotuksen tekstin Euroopan parlamentille mahdollisimman pian; katsoo, että ehdotukseen on sisällyttävä takeet sisäisen tarkastajan kyvystä hoitaa tehtävänsä ammattimaisesti ja riippumattomasti;

12. kehottaa alueiden komitean puheenjohtajaa laatimaan toimielimen toiminnan täydellistä uudistamista varten toimintasuunnitelman, joka vastaisi komission maaliskuussa 2000 esittämää suunnitelmaa ja johon sisältyisi konkreettisia toimenpiteitä, tavoitteita ja määräaikoja, joiden avulla edistymistä pystytään mittaamaan;

13. tukee kritiikkiä ja suosituksia kurinpitomenettelyjen käynnistämiseksi joitakin alueiden komitean virkamiehiä vastaan, muun muassa kahta nimeltä mainittua virkamiestä vastaan, ja pitää virkaa tekevän pääsihteerin asiasta antamaa lupausta myönteisenä;

14. tukee sisäisen tarkastajan työtä; tuomitsee viralliselta taholta tulleen jarrutuksen, jota alueiden komitean hallinto on kohdistanut varainhoidon valvojaan / sisäiseen tarkastajaan ja hänen henkilöstöönsä heidän hoitaessaan tehtäviään varainhoitoasetuksen nojalla, sanotun kuitenkaan rajoittamatta sisäisen tarkastajan henkilöstösääntöjen 24 artiklan nojalla aloittaman menettelyn tulosta; kiittää sisäistä tarkastajaa ja hänen henkilöstöään vakavista ja toistuvista (mutta loppujen lopuksi epäonnistuneista) yrityksistä vakuuttaa alueiden komitean hallinto ja puheenjohtajisto korjaavien toimien tarpeesta; myöntää, että sisäinen tarkastaja teki oikein kääntyessään huolenaiheineen suoraan Euroopan parlamentin puoleen, koska hänellä ei ollut väärinkäytöksistä kertovilla virkamiehillä tavallisesti olevaa suojaa, eikä hänelle saisi tulla tästä ikäviä seurauksia;

15. panee merkille, että alueiden komitean jäsenten korvausten maksamista koskevia sääntöjä tarkistettiin 19. marraskuuta 2002, ja vastaisuudessa ennen korvauksen maksamista on esitettävä matkaliput ja maihinnousukortit;

16. vaatii alueiden komitealta lausuntoa, jonka mukaan se tekee kaikkensa varmistaakseen, että kaikki sen jäsenet toimivat vilpittömästi sen hyväksi, että taataan alueiden komitean jäsenille myönnettävien korvausten myöntämistä koskevien sääntöjen johdonmukainen ja asianmukainen soveltaminen;

17. vaatii toteuttamaan tarvittavat toimet kaikkien aiheettomasti maksettujen määrien takaisin perimiseksi alueiden komitean nykyisiltä ja entisiltä jäseniltä; katsoo kuitenkin, ettei jäsenten korvausvaatimuksia saa missään tapauksessa päivätä aikaisemmaksi;

18. panee merkille ensimmäisen asteen tuomioistuimen tuomion 18. syyskuuta 2003, jolla peruutettiin alueiden komitean pääsihteerin nimitys (asia T-73/01);

19. kehottaa alueiden komiteaa harkitsemaan, käynnistääkö se kurinpitomenettelyn komitean virkamiesten vastuun määrittämiseksi, ja tiedottamaan asiasta Euroopan parlamentille;

20. pyytää alueiden komiteaa vastaamaan kielteisesti entisen pääsihteerin, jonka nimityksen ensimmäisen oikeusasteen tuomioistuin peruutti 18. syyskuuta 2003 menettelyvirheen vuoksi, pyyntöön saada palkatonta virkavapaata nykyisestä virastaan alueiden komitean A2-palkkaluokan virkamiehenä ja siirtyä varhaiseläkkeelle 1. syyskuuta 2004 alkaen;

21. kehottaa alueiden komiteaa toimittamaan kattavan raportin nykyisestä vastuuvapautta koskevasta päätöksestä hyvissä ajoin, jotta tämä voitaisiin ottaa huomioon vuoden 2002 vastuuvapausmenettelyn yhteydessä; katsoo, että puheenjohtajan on oltava henkilökohtaisesti vastuussa uudistusten toteuttamisesta, ja odottaa saavansa säännöllisesti tietoa niiden edistymisestä; on päättänyt arvioida sitoutumista uudistusprosessiin uudelleen seuraavassa päätöksessään vuotta 2002 koskevan vastuuvapauden myöntämisestä;

22. edellyttää puheenjohtajan varmistavan lupauksensa mukaisesti, että kaikkialla toimielimessä kunnioitetaan sisäisen tarkastajan virkaa ja henkilöä ja että hänen neuvonsa otetaan vakavasti; odottaa, että uudistusten jälkeen väärinkäytöksistä ja petoksista voidaan kertoa avoimesti pelkäämättä henkilökohtaista tai institutionaalista häirintää, jota on esiintynyt aikaisemmin;

23. pyytää alueiden komiteaa ryhtymään tarvittaviin toimiin varmistaakseen, että hyvässä uskossa toimivat ilmiantajat eivät tulevaisuudessa saa samaa kohtelua kuin varainhoidon valvoja;

24. vaatii alueiden komiteaa esittämään sisäiselle tarkastajalle virallisen anteeksipyynnön heti, kun sisäisen tarkastajan henkilöstösääntöjen 24 artiklan nojalla käynnistämä menettely on saatu päätökseen, tämän kuitenkaan vaikuttamatta menettelyn tulokseen.

(1) EYVL C 295, 28.11.2002, s. 1.

(2) EYVL L 356, 31.12.1977, s. 1.

(3) EYVL L 248, 16.9.2002, s. 1.

(4) EUVL L 148, 16.6.2003, s. 57 ja 58.

(5) Päiväämätön, 11. heinäkuuta 2003 alueiden komitean puheenjohtajalle Sir Albert Borelle tullut kirje Fabra Vallésilta.

(6) EYVL L 136, 31.5.1999, s. 1.

(7) Määrä koskee vuotta 1998 eikä näin ollen liity tähän vastuuvapausmietintöön.